অথচ, এ দেশের সাম্প্রতিক অসহিষ্ণুতা-বিতর্কে সেই অপচেষ্টাটাই চলছে। কোনও একটি বিশেষ রাজনৈতিক দল এই দেশ, দেশের মানুষ এবং রাজনীতি নিয়ে ঠিক যা ভাবছে, সেই ভাবনাটাকেই সর্বত্র নির্দ্বিধায় চারিয়ে দিতে চাইছে। সেই কর্মে বাধাপ্রাপ্ত হলে ক্রোধ প্রকাশ করছে। তাদের একবারও মনে হচ্ছে না, আত্মযুক্তিকে চূড়ান্ত মনে করে পৃথিবীকে মেপে নেওয়ার এই সংকীর্ণতা ভারতীয় সভ্যতার পরিপন্থী। ‘প্রতিবাদের সংস্কৃতি’ শীর্ষক কোনও বিতর্কসভায় আমন্ত্রিত বক্তাকে বাদ-প্রতিবাদে অংশ নিতেই না-দিলে সভা আয়োজনের লক্ষ্যই ব্যর্থ হয় ! এবং সে ব্যর্থতা আরও বড় ব্যর্থতার দিকেই অঙ্গুলি নির্দেশ করে। সে ব্যর্থতা সাংস্কৃতিক ব্যর্থতা, সামাজিক ব্যর্থতা, রাজনৈতিক ব্যর্থতাও !